**Г О Д И Ш Е Н О Т Ч Е Т**

**за дейността на Инспектората през 2021 г.**

В съответствие с разпоредбите на чл. 16, ал. 5 от Устройствения правилник на Министерство на регионалното развитие и благоустройството (МРРБ) и чл. 20 от Наредбата за структурата и минималната численост на инспекторатите, реда и начина за осъществяване на дейността им и взаимодействието със специализираните контролни органи, Ви предоставям за утвърждаване Годишен отчет за дейността на Инспектората през 2021 г.

Съгласно утвърдения Годишен план за дейността на Инспектората за 2021 г. са поставени следните цели:

1. Превенция и отстраняване на нарушения при функционирането на администрацията;

2. Осъществяване на контрол по Закона за противодействие на корупцията и за отнемане на незаконно придобитото имущество (ЗПКОНПИ) и Наредбата за организацията и реда за извършване на проверка на декларациите и за установяване конфликт на интереси (НОРИПДУКИ);

3. Подобряване на организацията на работа по отношение на управлението на имотите – държавна собственост и разпореждането с тях.

**І. ПЛАНОВИ И ИЗВЪНПЛАНОВИ ПРОВЕРКИ**

В изпълнение на нормативно определените функции, през 2021 г. Инспекторатът е извършил общо 36 (тридесет и шест) проверки.

За резултатите от извършените проверки са изготвени доклади, които са утвърдени от министъра. В тях са отразени конкретни препоръки за отстраняване на констатираните пропуски и нарушения в съответните административни звена и структури, както и за изменение и допълнение на вътрешноведомствени актове. В определените срокове, от ръководителите на проверяваните структури е представена информация за предприетите от тях действия по изпълнение на дадените препоръки.

Извършените планови проверки включват комплексни проверки на дейността на две дирекции в МРРБ и на пет териториални звена на второстепенните разпоредители с бюджет към министъра, както и седемнадесет тематични проверки, от които тринадесет са за спазване на изискванията на ЗПКОНПИ и НОРИПДУКИ.

Останалите тематични проверки са свързани с управлението на имоти – държавна собственост и разпореждането с тях, с предоставянето на административни услуги, както и анализ на административния капацитет на структурно звено в МРРБ.

През 2021 г. са извършени дванадесет извънпланови проверки, като девет от тях са по постъпили сигнали по Административнопроцесуалния кодекс (АПК), две проверки са свързани с постъпил сигнал от Комисията за противодействие на корупцията и за отнемане на незаконно придобитото имущество и една проверка е възложена от министъра по конкретен случай.

**II. КОНТРОЛ ПО ЗАКОНА ЗА ПРОТИВОДЕЙСТВИЕ НА КОРУПЦИЯТА И ЗА ОТНЕМАНЕ НА НЕЗАКОННО ПРИДОБИТОТО ИМУЩЕСТВО /Обн. ДВ. бр.7 от 19 януари 2018 г./**

- Извършван е постоянен контрол по спазване на нормативно определените срокове за подаване на декларациите за имущество и интереси (ежегодни и встъпителни) от лицата по § 2, ал. 1 от ДР на ЗПКОНПИ, чиито орган по назначаването е министъра на регионалното развитие и благоустройството.

- Инспекторатът своевременно е публикувал информация в публичния регистър на декларациите по чл. 35, ал. 1 от ЗПКОНПИ на официалната интернет страница на МРРБ.

**ІІІ. ДРУГИ ДЕЙНОСТИ**

**1. Постъпили сигнали по АПК**

През отчетния период в Инспектората са постъпили 31 броя сигнали по АПК, свързани с неправомерни действия или бездействия на служители от административни звена на МРРБ и второстепенните разпоредители с бюджет към министъра.

От тях 8 бр. са препратени на компетентните органи, съгласно чл. 112 от АПК. По 9 броя са извършени проверки, за резултатите от които са изготвени доклади до министъра и са уведомени подателите. По 14 броя са изготвени отговори до подателите на сигналите след извършено предварително проучване по чл. 32, ал. 1 от Наредбата за структурата и минималната численост на инспекторатите, реда и начина за осъществяване на дейността им и взаимодействието със специализираните контролни органи.

**2. Извършени дейности по национални стратегии и програми**

В изпълнение на Националната стратегия за превенция и противодействие на корупцията в Република България 2021 г. – 2027 г. е изготвен Антикорупционен план на

МРРБ за 2021 г., който включва мерки и по отношение на второстепенните разпоредители с бюджет към министъра. За изпълнението на антикорупционните мерки са изготвени шестмесечен и годишен отчет, които са публикувани на официалната интернет страница на министерството в раздел „Антикорупция“.